挽蔡文叔  其三
作者：王柏
朝代：宋

paragraphs: 南風南風兮，莫甦槁質。
坎離互宅兮，已翩翩乎月窟。
駕朱鳥以啟路兮，潛玄宮而永息。
終長夜之漫漫兮，委人間之正則。
道所以經世兮，名不可以虛得。
方一去而即悟兮，可以淑艾乎士習。
倘再去而能悟兮，庶姦諛之屏迹。
使長孺居中司馬遂相兮，狂酋當爲之怵惕。
又何至於闖江踰嶺兮，喋血上國。
思魏徵而奠九齡兮，吁其何及。
公雖九原兮，疑遺忠之尚盡。
我被公之知兮，始終如一。
不得哭公于堂兮，不得執公之紼。
我何負於神明兮，兩足如縶。
歌南風之三疊兮，恨無極。